— Адчуванне блізкасці сваёй культуры пачынаецца з роднага дома. Гэта перадусім заслуга бацькоў, але таксама і збегу розных іншых фактараў. Для мяне важным момантам было атрыманне ў спадчыну маёнтка дзядзькі Якуба Кандрацюка — старога дома пачатку ХХ стагоддзя. Тады мне, навучэнцу сельскагаспадарчага тэхнікума, было ўсяго 18 гадоў. Калі пераступіў парог гэтай хаты, сказаў сабе: тут будзе музей. Вось так і заснаваў сённяшні Музей малой бацькаўшчыны ў Студзіводах.